Косцюшко пребивава съвсем кратко в Париж. Най-вероятно още през юни тръгва от пристанището в Хавър и се отправя към едно далечно, продължило повече от два месеца, пътуване до Америка. Малко след като пристига във Филаделфия получава задача да изгради фортификационни съоръжения в града (районът на река Делауеър). Цяла зима работи върху фортификацията на Филаделфия. През пролетта на 1777 г. Косцюшко е изпратен на север над канадската граница. В продължение на няколко месеца Косцюшко изгражда различни военни лагери на Континенталната армия. Укрепителните съоръжения, които прави помагат на американците да победят в битката при Саратога. Това му донася голяма слава. Израз на признание към способностите му е възложената му задача да изгради крепостта на Уест Пойнт над река Хъдсън. Това решение е подкрепено от главнокомандващия на американската армия, Джордж Вашингтон.